钦定古今图书集成/明伦汇编/官常典/第711卷 > 缪播
## 钦定古今图书集成/明伦汇编/官常典/第711卷 > 缪播

按《晋书》本传，“播字宣则，兰陵人也。父悦，光禄大夫。播
才思清辩，有意义。高密王泰为司空，以播为祭酒，累
迁太弟中庶子。惠帝幸长安，河间王颙欲挟天子令
诸侯，东海王越将起兵奉迎，天子以播父时故吏，委
以心膂。播从弟右卫率引，颙前妃之弟也。越遣播、引
诣长安说颙，令奉帝还洛，约与颙分陕为伯。播、引素”
为颙所敬信，既相见，虚怀从之。颙将张方自以罪重，
惧为诛首，谓颙曰：“今据形胜之地，国富兵彊，奉天子
以号令，谁敢不服！”颙惑方所谋，犹豫不决。方恶播，引
为越游说，阴欲杀之。播等亦虑方为难，不敢复言。时
越兵锋甚盛，颙深忧之。播、引乃复说颙：“急斩方以谢，
可不劳而安。”颙从之，于是斩方以谢山东诸侯。颙后
悔之，又以兵距越，屡为越所败。帝反旧都，播亦从太
弟还洛，契阔艰难，深相亲狎。及帝崩，太弟即帝位，是为怀帝。以播为给事黄门侍郎。俄转侍中，徙中书令，
任遇日隆，专管诏命。时越威权自己，帝力不能讨，心
甚恶之。以播、引等有公辅之量，又尽忠于国，故委以
心膂。越惧为己害，因入朝，以兵入宫，执播等于帝侧。
帝叹曰：“奸臣贼子，无世无之，不自我先，不自我后，哀
哉！”起执播等手，涕泗歔欷，不能自禁，越遂害之。朝野
愤惋，咸曰：“善人，国之纪也，而加虐焉，其能终乎！”及越
薨，帝赠播卫尉，祠以少牢。